Ме́сяца сентября́ в 7-й день

Святы́х преподобному́ченик   
Алекса́ндра Пересве́та и Андре́я Осля́би Ра́донежских

НА ВЕЧЕ́РНИ

На Го́споди, воззва́х: стихи́ры, глас 6:

Ди́вная ча́да послуша́ния,/ преподобному́ченицы Алекса́ндре и Андре́е,/ по за́поведи Христо́вой взя́сте кресты́ своя́/ и, у́жаса сме́ртнаго не убоя́вшеся,/ ду́ши своя́ за дру́ги положи́сте./ Те́мже помози́те и нам кресты́ своя́ безро́потне носи́ти,/ да, претерпе́вше до конца́ ско́рби вре́менныя,// обря́щем ми́лость у Христа́ Спаса́ на́шего.

О святии́ сро́дницы на́ши,/ преподобному́ченицы Алекса́ндре и Андре́е,/ с ве́рою и любо́вию к вам прибега́ем,/ не́мощны бо моли́твы на́ша/ и дел благи́х не и́мамы./ Те́мже бу́дите о нас хода́таи пред Бо́гом,/ да, претерпе́вше до конца́ ско́рби вре́менныя,// обря́щем ми́лость у Христа́ Спа́са на́шего.

Ка́ко досто́йно возмо́жем восхвали́ти по́двиги ва́ша,/ во́ини Царя́ Небе́снаго, Алекса́ндре и Андре́е Ра́донежстии?/ Вы бо, вознеради́вше о вре́меннем/ и помышля́юще о хотя́щей откры́тися сла́ве Бо́жией,/ Бо́га в кончи́не свое́й просла́висте/ и му́ченическия венцы́ от Него́ восприя́сте./ Те́мже бу́дите о нас хода́таи пред Бо́гом,/ да, претерпе́вше до конца́ ско́рби вре́менныя,// обря́щем ми́лость у Христа́ Спа́са на́шего.

О́браз а́нгельский от преподо́бнаго Се́ргия восприе́мше,/ во́лю свою́ отве́ргли есте́,/ преподобному́ченицы Алекса́ндре и Андре́е./ Доброде́телию же смире́ния, я́ко броне́ю, обле́кшеся,/ враги́ неви́димыя и ви́димыя победи́ли есте́/ и ве́рныя непоколеби́мо стоя́ти за ве́ру правосла́вную научи́ли есте́./ Те́мже бу́дите о нас хода́таи пред Бо́гом,/ да, претерпе́вше до конца́ ско́рби вре́менныя,// обря́щем ми́лость у Христа́ Спа́са на́шего.

Сла́ва, глас 8:

Дво́ице свяще́нная,/ Алекса́ндре и Андре́е пресла́внии,/ вы, в неви́димей бра́ни победи́телие я́вльшеся,/ брань проти́ву нечести́вых ага́рян сотвори́ли есте́,/ благослове́нием бо а́ввы Се́ргия,/ благода́ть Бо́жия, на вас почи́вшая,/ о́браз всем во́ином правосла́вным вас показа́/ и яви́ засту́пники христолюби́ваго во́инства./ Те́мже моли́те Святу́ю Тро́ицу// умири́ти мир и спасти́ ду́ши на́ша.

И ны́не, предпра́зднства или́ Богоро́дичен.

Вход. Проки́мен дне. И чте́ния 3 му́ченическая.

На лити́и стихи́ры, глас 4:

Преподо́бнаго Се́ргия кро́тцыи послу́шницы/ и благове́рнаго кня́зя Дими́трия ра́тнии сподви́жницы,/ преподобному́ченицы Алекса́ндре и Андре́е,/ вы, на брань проти́ву ага́рян устреми́вшеся,/ на по́ли Кулико́ве венцы́ му́ченическия прия́ли есте́.// Моли́теся о душа́х на́ших.

И́дольския пре́лести победи́тели/ и ве́ры правосла́вныя побо́рники,/ церко́вныя столпы́ кре́пкия/ и вои́стину адама́нты тве́рдыя,/ Христо́вы ве́рныя ору́жники/ в духо́вных пе́снех ве́рою да почти́м,/ схимона́хов во́инов// Алекса́ндра Пересве́та и Андре́я Осля́бю.

По́двиги ва́шими ра́тными/ Христа́ и́стиннаго Бо́га испове́дасте,/ пред тьмочи́сленными ага́рянскими и ва́рварскими по́лчищи,/ преподобному́ченицы Алекса́ндре и Андре́е,// и тем сла́ву ве́чную на Небесе́х насле́довасте.

Сла́ва, глас то́йже:

Щито́м правосла́вныя ве́ры обо́лкшеся/ и зна́мением кре́стным укре́пльшеся,/ му́кам со упова́нием на Го́спода Бо́га вда́шася/ и диа́волю горды́ню упраздни́ша/ святи́и Твои́ преподобному́ченицы Алекса́ндр и Андре́й./ Тех моли́твами, Всеси́льный Бо́же,/ мир Оте́честву на́шему низпосли́// и душа́м на́шим ве́лию и бога́тую ми́лость.

И ны́не, Богоро́дичен:

Богоро́дице, всех Цари́це,/ правосла́вных похвало́,/ ерети́чествующих шата́ния разори́/ и ли́ца их посрами́,/ не сла́вящих, ниже́ чту́щих, Пречи́стая,// честны́й Твой о́браз.

На стихо́вне стихи́ры, глас 6:

Преподо́бнаго а́ввы Се́ргия ученицы́ сла́внии,/ Алекса́ндре Пересве́те ди́вный и Андре́е Осля́бе прехва́льный,/ вы в земне́м житии́ ве́лию любо́вь к Бо́гу показа́сте/ и ду́ши на по́ли бра́ни за дру́ги своя́ положи́сте./ Моли́те Влады́ку Всеблага́го/ Оте́честву на́шему в ми́ре пребыва́ти// и ве́ре правосла́вней в нем утвержда́тися.

Стих: Честна́ пред Го́сподем// смерть преподо́бных Его́.

Су́етное житие́ отри́нувше/ и в покая́нии пребыва́ти возжела́вше,/ во о́битель Се́ргия преподо́бнаго водвори́лися есте́,/ во́ини Христо́ви и преподобному́ченицы хра́брии,/ во́ли же наста́вника повину́ющеся/ и моли́твою того́ укрепля́еми,/ в ру́це ва́ши ору́жие ра́тное взя́сте/ и ру́сским во́ином о́браз му́жества бы́сте./ Помози́те у́бо и нам послуша́нием в смире́ние облещи́ся// и враги́ неви́димыя сокруши́ти.

Стих: Блаже́н муж, боя́йся Го́спода,// в за́поведех Его́ восхо́щет зело́.

Преподобному́ченицы Алекса́ндре и Андре́е,/ святи́и схи́мницы и ра́тницы непобеди́мии,/ во́инов правосла́вных похвало́/ и всех ве́рных укрепле́ние,/ Оте́чества на́шего сла́во/ и Це́ркве Ру́сския украше́ние,/ столпи́ кре́пцыи благоче́стия/ и ве́ры Христо́вы адама́нти тве́рдии./ Моли́теся ко Святе́й Тро́ице/ стране́ на́шей в ми́ре пребыва́ти// и душа́м на́шим спасти́ся.

Сла́ва, глас то́йже:

Благослове́ни есте́, преподобному́ченицы Алекса́ндре и Андре́е,/ а́ще бо и земноро́дни бы́сте,/ но а́нгельскаго досто́инства потща́стеся дости́гнути/ и, о телесе́х нераде́вше,/ страда́нии свои́ми безпло́тных че́сти сподо́бистеся./ Тех моли́твами, Христе́ Бо́же,// низпосли́ нам ве́лию ми́лость.

И ны́не, предпра́зднства или́ Богоро́дичен.

Тропа́рь, глас 1:

Во́ини христолюби́вии/ и страда́льцы прехва́льнии,/ ди́вный Алекса́ндре Пересве́те/ и Андре́е Осля́бя имену́емый,/ Се́ргия преподо́бнаго усе́рднии послу́шницы/ и бра́ни Кулико́вския ра́тницы духо́внии,/ си́лу вра́жию посрами́вшии/ и ду́ши своя́ за дру́ги положи́вшии./ Моли́те Христа́ Бо́га/ мир Оте́честву на́шему дарова́ти// и душа́м на́шим ве́лию ми́лость.

НА У́ТРЕНИ

На Бог Госпо́дь: тропа́рь предпра́зднства, два́жды. Сла́ва, святы́х. И ны́не, предпра́зднства.

По 1-м стихосло́вии седа́лен, глас 4.

Подо́бен: Вознесы́йся:

Прииди́те днесь, ве́рнии, па́мять преподобному́ченик Алекса́ндра и Андре́я пе́сньми почти́м, ти́и бо по́двиги свои́ми собо́р преподо́бных отце́в земли́ Ра́донежския ди́вно украша́ют и мо́лятся Пресвяте́й Тро́ице о спасе́нии душ на́ших.

Сла́ва, и ны́не, предпра́зднства или́ Богоро́дичен:

Суровство́ лука́вых враг и кова́рства, я́же приноси́мая на нас, низложи́, Всенепоро́чная, и облецы́ ны кре́постию Твое́ю, невреди́мы, це́лы и непоколеби́мы нас при́сно соблюда́ющи, све́тло Тя воспева́ющих.

По 2-м стихосло́вии седа́лен, глас 8.

Подо́бен: Прему́дрости:

Кресто́м и моли́твою кре́пкою преподобному́ченицы Алекса́ндр и Андре́й вооружи́вшеся, в по́двизе ра́тнем нечести́вых враго́в на по́ли Кулико́вом победи́ша и, я́ко свети́ла пресве́тлая, во Оте́честве на́шем возсия́ша. И́хже мольба́ми, Христе́ Бо́же, спаси́ ду́ши на́ша.

Сла́ва, и ны́не, предпра́зднства или́ Богоро́дичен:

Пречи́стая Всенепоро́чная и Неискусому́жная Ма́ти Де́во, Я́же Еди́на Безле́тнаго Сы́на и Сло́ва Бо́жия в ле́то ро́ждшая. Того́ со святы́ми преподобному́ченики Алекса́ндром и Андре́ем моли́, дарова́ти нам очище́ние грехо́в и ве́лию ми́лость.

Велича́ние:

Ублажа́ем вас,/ святи́и преподобному́ченицы Алекса́ндре и Андре́е,/ и чтим святу́ю па́мять ва́шу,/ во́инов христолюби́вых наста́вницы// и А́нгелов собесе́дницы.

И́но велича́ние:

Ублажа́ем вас,/ преподобному́ченицы Алекса́ндре и Андре́е,/ и чтим святу́ю па́мять ва́шу,/ наста́вницы мона́хов// и собесе́дницы А́нгелов.

Псало́м избра́нный: Терпя́, потерпе́х Го́спода:

По полиеле́и седа́лен, глас 8.

Подо́бен: Прему́дрости:

Кто не подиви́тся по́двигу до́брому преподобному́ченик Алекса́ндра и Андре́я? Ти́и бо, во пло́ти су́ще, врага́ безпло́тнаго победи́ша и, Кресто́м вооружи́вшеся, Тро́ицу Святу́ю испове́даша и враго́в нечести́вых победи́телие досто́йни яви́шася. Ны́не же, Престо́лу Бо́жию предстоя́ще, мо́лятся о спасе́нии душ на́ших.

Сла́ва, и ны́не, Богоро́дичен:

О́бразы рождества́ Твоего́, Всенепоро́чная, проро́цы пропове́даша, друзи́и же ина́ко Тебе́ пресла́вная нарица́ния слага́ху: Живо́т бо во а́де су́щим родила́ еси́, держа́ву сме́рти разруши́вый.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Я́ко ору́жие кре́пкое,/ Крест Христо́в восприи́мше,/ святи́и преподобному́ченицы Алекса́ндре и Андре́е,/ ко ополче́нию враго́в ви́димых и неви́димых изыдо́сте/ и, тех му́жественне победи́вше,/ нетле́нными венцы́ увенча́стеся/ и сла́ву вы́шнюю получи́сте.// Те́мже ве́рою вас ублажа́ем.

Кано́н, глас 4.

Песнь 1

Ирмо́с: Мо́ря чермну́ю пучи́ну,/ невла́жными стопа́ми,/ дре́вний пешеше́ствовав Изра́иль,/ крестообра́зныма Моисе́овыма рука́ма,// Амали́кову си́лу в пусты́ни победи́л есть.

Припе́в: Святи́и преподобному́ченицы Алекса́ндре и Андре́е, моли́те Бо́га о нас.

Кре́пцыи столпи́ и забра́ла благоче́стия яви́стеся, сла́внии преподобному́ченицы Алекса́ндре и Андре́е. Тех моли́твами, Христе́ Бо́же, уще́дри всех нас.

О всехва́льнии Госпо́дни преподобному́ченицы Алекса́ндре и Андре́е, ни беда́, ни меч, ниже́ са́мая смерть возмого́ша разлучи́ти вас от Христа́, Его́же всем се́рдцем возлюби́ли есте́.

Честна́ пред Го́сподем смерть ва́ша бысть, святи́и преподобному́ченицы Алекса́ндре и Андре́е, ю́же за дру́ги своя́ прия́ли есте́ и безче́стнаго врага́ посрами́ли есте́.

Богоро́дичен: Иму́щи, Ма́ти Чи́стая, дерзнове́ние ко Христу́ Бо́гу, моли́ при́сно от враго́в ви́димых и неви́димых и вся́каго вре́да изба́витися нам и благода́рно сла́вити Его́, Пренепоро́чная, утверди́.

Песнь 3

Ирмо́с: Не му́дростию и си́лою, и бога́тством хва́лимся,/ но Тобо́ю, О́тчею ипоста́сною му́дростию, Христе́,// несть бо свят, па́че Тебе́, Человеколю́бче.

Сме́ртию вре́менною жизнь ве́чную приобре́тше, преподобному́ченицы Алекса́ндре и Андре́е сла́внии, Ца́рствия Небе́снаго сподо́бистеся. Сего́ ра́ди прославля́ем вас и ублажа́ем.

Правосла́вия защи́тницы, неве́рных посрами́телие, благоче́стия столпи́, Госпо́дни преподобному́ченицы Алекса́ндре и Андре́е, мы́слию чисто́ю пе́сненно вас ублажа́ем.

Христо́ви во́ини, схи́мницы Алекса́ндре и Андре́е, безпло́тных сожи́телие, вы Кресто́м, я́ко броне́ю, обо́лкшеся, на сопротивобо́рца ополчи́стеся и того́ му́жески попра́сте.

Богоро́дичен: Покро́ве и Избавле́ние на́ше, Стено́ и Де́ржаво благохва́лящих Тя, Многопе́тая, изми́ нас скорбе́й вся́ческих и обстоя́ний жите́йских, вы́ну соблюда́ющи, я́ко да сла́вим Тя.

Седа́лен, глас 4:

В Небе́сныя оби́тели все́льшеся, преподобному́ченицы Алекса́ндре и Андре́е, сла́ву присносу́щную прия́ли есте́, и ны́не помина́йте нас, чту́щих ве́рою свяще́нную и честну́ю ва́шу па́мять, схимона́си во́ини присносла́внии.

Сла́ва, и ны́не, предпра́зднства или́ Богоро́дичен:

Всесвята́я Де́во, Влады́чице, ту́не уще́дри ны, не и́мамы бо ины́я наде́жды на спасе́ние, а́ще не Твое́ заступле́ние и покро́в Твой.

Песнь 4

Ирмо́с: Вознесе́на Тя ви́девши Це́рковь на Кресте́,/ Со́лнце Пра́ведное,/ ста в чи́не Свое́м,/ досто́йно взыва́ющи:// сла́ва си́ле Твое́й, Го́споди.

О святи́и преподобному́ченицы Алекса́ндре и Андре́е, вы, ду́ши своя́ за дру́ги положи́ти восхоте́вше, кровь пролия́ли есте́ и ра́дость Небе́сную восприя́ли есте́.

Вои́стину добра́ ва́ша ку́пля, святи́и преподобному́ченицы Алекса́ндре и Андре́е, тле́нная бо презре́вше, нетле́нная восприя́сте, ны́не же, со А́нгелы ликовству́юще, воспева́ете Тро́ицу Единосу́щную.

Я́ко до́блии во́ини единому́дренно ве́ровавше, сме́рти не убоя́лися есте́, святи́и, и, сконча́вше тече́ние, с Небесе́ побе́ду прия́ли есте́.

Богоро́дичен: Души́ та́йная прегреше́ния лечбо́ю милосе́рдия исцели́, Пресвята́я Богоро́дице, и утиши́ плотско́е стремле́ние, враго́в ухищре́ния посрамля́ющи.

Песнь 5

Ирмос: Ты, Го́споди мой,/ Свет в мир прише́л еси́,/ Свет Святы́й, обраща́яй из мра́чна неве́дения,// ве́рою воспева́ющия Тя.

Щито́м ве́ры и благоче́стия вооружи́вшеся, боже́ственнии преподобному́ченицы, устреми́стеся ко бра́ни и су́етную си́лу врага́ погуби́сте, песнь побе́дную Христу́ пою́ще.

Пове́ржен бысть льстец при нога́х нельсти́вых преподобному́ченик, во́инов Христо́вых, ти́и же ны́не со А́нгелы ликовству́ют, ра́дости неизрече́нныя исполня́ющеся.

Ору́жие крепча́йшее, святы́й Крест, взе́мше, преподобному́ченицы Алекса́ндре и Андре́е, всю си́лу губи́теля врага́ до конца́ победи́ли есте́.

Богоро́дичен: Мно́гия щедро́ты Твоя́ спаса́ют нас, Пречи́стая Де́во, от грехо́в и напа́стей разли́чных. Ты бо, ро́ждшая Бо́га, спаса́еши мир весь.

Песнь 6

Ирмо́с: Пожру́ Ти со гла́сом хвале́ния, Го́споди,/ Це́рковь вопие́т Ти,/ от бесо́вския кро́ве очи́щшися,/ ра́ди ми́лости от ребр Твои́х// исте́кшею Кро́вию.

Благослове́нием и моли́твою а́ввы Се́ргия огражде́ни, непобеди́мии ору́жницы, схимона́си во́ини, до́блественно на супоста́ты вооружи́стеся, ле́стная и лука́вая тех разори́вше.

Си́лою боже́ственною немощно́е ва́ше укре́пльше, до́блии преподобному́ченицы Алекса́ндре и Андре́е, кре́пость борца́ всеконе́чней па́губе преда́сте.

Я́ко смире́ннии послу́шницы, добротво́рному и кра́сному по́двигу сочета́вшеся, дерзнове́ние пред Бо́гом улучи́сте о во́инстве правосла́внем при́сно хода́тайствовати.

Богоро́дичен: Ты, Пречи́стая Де́во Богоро́дице, си́лою Креста́ Сы́на Твоего́ и моли́твами Твои́ми вооружа́еши рабы́ Твоя́. Те́мже воспева́ем сла́ву Твою́.

Конда́к, глас 7:

На по́ли Кулико́ве враги́ нечести́выя победи́сте/ и венцы́ сла́вы увенча́стеся,/ преподобному́ченицы Алекса́ндре и Андре́е,/ моли́те Христа́ Бо́га/ и нам врага́ ро́да челове́ческаго побежда́ти,/ Правосла́вие храни́ти,// душа́м же на́шим улучи́ти ве́лию ми́лость.

И́кос:

Преподобному́ченик Христо́вых Алекса́ндра и Андре́я, прииди́те, лю́дие вси, почти́м пе́ньми и пе́сньми духо́вными, свети́льники ми́ра и ве́ры пропове́дники, исто́чники исцеле́ний приснотеку́щия, из ни́хже ве́рнии благода́тныя да́ры почерпа́ют. Тех моли́твами, Христе́ Бо́же, мир да́руй Оте́честву на́шему и душа́м на́шим ве́лию ми́лость.

Песнь 7

Ирмо́с: В пещи́ Авраа́мстии о́троцы Перси́дстей,/ любо́вию благоче́стия па́че,/ не́жели пла́менем опаля́еми, взыва́ху:// благослове́н еси́ в хра́ме сла́вы Твоея́, Го́споди.

Моли́твами преподо́бнаго Се́ргия кре́пцыи во́ини на враги́ я́вльшеся, некре́постную их низложи́сте си́лу, преподобному́ченицы Христо́ви достохва́льнии.

Сла́сти ми́ра сего́ отри́нувше, послуша́нием на страда́ние до́блественне устреми́лися есте́ и, кровь свою́ за дру́ги пролия́вше, Христу́ усво́илися есте́.

Тве́рдыми ва́шими во́инскими по́двиги, я́ко жи́лами кре́пкими, свире́пство неве́рных ага́рян удави́сте, хотя́щих Оте́чество на́ше злокова́рно погуби́ти. Те́мже и ра́йския жи́зни яви́стеся насле́дницы.

Богоро́дичен: Умири́ мир, Христе́, мольба́ми Богоотрокови́цы Чи́стыя, бу́рю грехо́вную низлага́я, и тишину́ неизглаго́ланную в сердца́ на́ша низпосли́.

Песнь 8

Ирмо́с: Ру́це распросте́р Дании́л,/ львов зия́ния в ро́ве затче́,/ о́гненную же си́лу угаси́ша,/ доброде́телию препоя́савшеся,/ благоче́стия рачи́тели о́троцы, взыва́юще:// благослови́те, вся дела́ Госпо́дня, Го́спода.

Дру́зи Христо́ви, игу́мена Се́ргия послу́шницы, те́плии челове́ком засту́пницы и во́ином правосла́вным помо́щницы, преподобному́ченицы Алекса́ндр и Андре́й досто́йно ны́не ублажа́ются.

От крове́й свои́х преподобному́ченицы Алекса́ндр и Андре́й пресве́тлую очервлени́ша схи́му и, то́ю украси́вшеся, с Го́сподем при́сно ца́рствуют.

Ополчи́вшеся на сопроти́вных, святи́и преподобному́ченицы боже́ственными ору́жии сих победи́ша и венцы́ побе́дныя от Бо́га прия́ша.

Богоро́дичен: Богороди́тельнице Пречи́стая, Засту́пнице Усе́рдная, святы́м о́бразом Твои́м укрепи́ла еси́ правосла́вныя в сме́ртней бра́ни на по́ли Кулико́ве, зе́млю на́шу от враго́в спаса́ющи.

Песнь 9

Ирмо́с: Ка́мень Нерукосе́чный,/ от Несеко́мыя Горы́ Тебе́, Де́во,/ Краеуго́льный отсече́ся, Христо́с,/ совокупи́вый разстоя́щаяся естества́.// Тем, веселя́щеся, Тя, Богоро́дице, велича́ем.

В ми́ре правосла́внем почита́ема имена́ ва́ша, страда́льцы до́блии, за дру́ги бо своя́ смерть прия́ли есте́. Те́мже свяще́нницы вам покланя́ются, во́ини восхваля́ют и вси лю́дие, ра́дующеся, согла́сно вопию́т: честна́ пред Го́сподем смерть преподо́бных Его́.

Кре́пцы на стра́сти, си́льни на враги́ яви́стеся, преподобному́ченицы, схимона́си во́ини прехва́льнии, зако́нно бо пострада́вше, венца́ми нетле́нными от Бо́га венча́стеся.

Крест Христо́в, я́ко Ору́жие непобеди́мое, взе́мше, си́лу диа́волю упраздни́ли есте́ и, венцы́ Небе́сныя прие́мше, предста́телие кре́пцыи нам яви́лися есте́.

Богоро́дичен: Погуби́ наве́ты вра́жия, я́же на ны воздвиза́емыя, и ра́дости испо́лни упова́ющих на Тя, Ма́ти Бо́га Вы́шняго, да вси усе́рдно заступле́ние Твое́ сла́вим.

Свети́лен.

Подо́бен: Ду́хом во святи́лищи:

Вооружи́вшеся во всеору́жие доброде́телей Христо́вых, свети́льницы ми́ру яви́стеся и, ополче́ния вра́жия низложи́вше, венцы́ нетле́нныя прия́сте, преподобному́ченицы Христо́ви Алекса́ндре и Андре́е, терпеливоду́шнии.

Сла́ва, и ны́не, Богоро́дичен:

Низложи́ Влады́чице, враго́в на́ших шата́ния, Тя бо еди́ну и́мамы Предста́тельницу, и Наде́жду и По́мощь кре́пкую. Ты нас соблюди́, Пречи́стая, вся́каго наве́та вра́жия нас избавля́ющи.

На хвали́тех стихи́ры, глас 4.

Подо́бен: Я́ко до́бля:

Честна́ смерть святы́х Твои́х, Го́споди,/ преподобному́ченик Алекса́ндра и Андре́я,/ упова́ние бо тве́рдо иму́ще,/ по за́поведи Твое́й кровь за дру́ги своя́ пролия́ша/ и полки́ сопроти́вных на по́ли Кулико́ве вспять обрати́ша./ Сего́ ра́ди венцы́ нетле́нныя прия́ша// и мо́лятся о душа́х на́ших.

Прииди́те, правосла́внии лю́дие,/ святы́х преподобному́ченик Алекса́ндра и Андре́я/ всечестну́ю па́мять днесь почти́м,/ и́же, брони́ вои́нския схи́мою покры́вше,/ на по́ли бра́ни си́лу Бо́жию яви́ша./ Те́мже, венцы́ побе́дныя от Христа́ Бо́га прие́мше,// мо́лятся при́сно о душа́х на́ших.

Я́ко неугаси́мая свети́ла во Оте́честве на́шем,/ по сме́рти сла́вней сия́ете,/ преподобному́ченицы Алекса́ндре и Андре́е,/ по́двигом бо до́брым подви́гшеся,/ послуша́ние а́ввы Се́ргия испо́лнисте/ и во́инство правосла́вное му́жественне на брань укрепи́сте./ Те́мже, дерзнове́ние ко Христу́ Бо́гу иму́ще,// моли́те поми́ловатися душа́м на́шим.

Сла́ва, глас 2:

О пресла́внии му́ченицы,/ досточу́днии Пересве́те и Осля́бе!/ Вы врага́ непобеди́маго,/ си́лою свое́ю го́рдо хва́лящася,/ в день Рождества́ Пресвяты́я Богоро́дицы/ я́ко не́мощна сотвори́сте/ и кровь по за́поведи Госпо́дней/ за дру́ги своя́ пролия́сте.// Те́мже моли́те о любо́вию вас прославля́ющих.

И ны́не, предпра́зднства: Пронарече́нная всех Цари́ца:

НА ЛИТУРГИ́И

Блаже́нны от кано́на, пе́сни 3-я и 6-я. Проки́мен, глас 7: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Апо́стол к Ри́мляном, зача́ло 99. Ева́нгелие от Матфе́я, зача́ло 36. Прича́стен: В па́мять ве́чную бу́дет пра́ведник:

Моли́тва

О святи́и сла́внии во́ини Христо́ви, и́стинныя ве́ры побо́рницы Алекса́ндре и Андре́е! Услы́шите ны́не и на вся́кий час моле́ние нас, почита́ющих святу́ю па́мять ва́шу, и к ва́шим честны́м гробо́м припа́дающих. Вы, и́стиннии во́ини Христо́ви, под кро́вом Тро́ицы Живонача́льныя а́ввою Се́ргием води́мии, полки́ лука́вых духо́в в мона́шеских по́двизех победи́ли есте́ и до конца́ за́поведь Христо́ву, я́ко несть бо́льшия любве́, да кто ду́шу свою́ положи́т за дру́ги своя́, испо́лнили есте́ и, благослове́нию преподо́бнаго Се́ргия после́дующе, и́ноческия шле́мы спасе́ния венцы́ му́ченическими украси́ли есте́. Хра́бри во бра́ни со враги́ Оте́чества и ве́ры правосла́вныя я́вльшеся, о́браз му́жества во́ином благове́рнаго кня́зя Дими́трия по́дали есте́ и ны́не ополча́ющихся на нас моли́твами ва́шими низлага́ете.

О пресла́внии страстоте́рпцы Христо́ви! Не пре́зрите моле́ния на́шего и яви́те нам, смире́нным и гре́шным, свято́е и многомо́щное ва́ше заступле́ние, помози́те нам, в беда́х, ско́рбех и печа́лех су́щим, и от вся́кия напа́сти сохрани́те. Воззри́те на первопресто́льный град, в не́мже телесы́ ва́шими почива́ете, и на лю́ди ве́рныя, ко гробо́м ва́шим припа́дающия, простри́те своя́ десни́цы, защища́юще нас от враг ви́димых и неви́димых, изба́вите Оте́чество на́ше от вся́каго губи́тельства, огня́ и междоусо́бныя бра́ни. Укрепи́те да́нною вам благода́тию во́инство на́ше, разруши́те си́лы враго́в, возстаю́щих на ны, и да уве́дят, я́ко при́сно Боже́ственною по́мощию сохраня́еми есмы́, си́це глаго́лющии: Го́споди, Иису́се Христе́, моли́твами святы́х во́инов-и́ноков, изря́днее же предста́тельством Пречи́стыя Твоея́ Ма́тере, ро́ждшия Тя, Влады́чицы на́шея Богоро́дицы, спаси́ ны, гре́шныя рабы́ Твоя́, да всегда́ прославля́ем Тя со Безнача́льным Твои́м Отце́м и со Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в. Ами́нь.

*Утверждена Священным Синодом*

*Русской Православной Церкви*

*28.12.2018 (журнал № 126).*